|  |
| --- |
| **Budapest Főváros VII. kerület Erzsébetváros Önkormányzat Képviselő-testülete**  **Nagy Andrea és Devosa Gábor önkormányzati képviselők** |

**M Ó D O S Í T Ó I N D Í T V Á N Y**

**a Városüzemeltetési Bizottság 2025. március 18-án tartandó rendes ülésének**

**6. napirendi pontjához**

Javaslat „Kerékpártárolók/kerékpártámaszok kialakításának támogatása 2025.” pályázat kiírására

**Tisztelt Bizottság!**

A Városüzemeltetési Bizottság 2025. március 18. napjára meghirdetett rendes ülésének napirendjén szerepel 6. napirendi pontként a *Javaslat „Kerékpártárolók/kerékpártámaszok kialakításának támogatása 2025.” pályázat kiírására* című előterjesztés.

A tavalyi évben a társasházaknak nyújtott támogatás intenzitása 100% volt, ami azonban nem haladhatta meg a 200.000, -Ft-ot.

Úgy gondoljuk nem méltányos, ha az idei évben az új pályázók, akik esetleg pénzügyi vagy technikai okok miatt nem tudtak részt venni a pályázaton, idén már csak fele akkora támogatást vehetnének igénybe.

A társasházak jelentős többsége nehéz anyagi helyzetben van és a rendelkezésükre álló saját forrásaikat elsősorban műszaki vagy rendeltetés gátló munkák kivitelezésére kívánják fordítani.

Ilyen helyzetben egy 200 ezer forintos támogatás is komoly segítséget jelent.

Amennyiben az önkormányzat valóban elkötelezett a kerékpáros közlekedés népszerűsítésében, nem kérdéses, hogy biztosítanunk kell a tavalyi pályázati támogatási intenzitást.

**Javasoljuk, hogy a Pályázati kiírás azon bekezdése, mely a támogatás formájáról, mértékéről szól, az alábbiak szerint módosuljon a támogatás intenzitásának mértéke tekintetében, és az önrészre vonatkozó rész kerüljön törlésre:**

*A támogatás intenzitásának mértéke: 100 %.*

**Kérjük a Tisztelt Bizottságot, hogy a módosító indítványt megtárgyalni, és az eredetileg kipostázott határozati javaslat és annak mellékletei - a pályázati kiírás, pályázati adatlap és támogatási szerződés tervezet - helyett jelen módosító indítvány határozati javaslatát és mellékleteit elfogadni szíveskedjen.**

**Határozati javaslat**

**Budapest Főváros VII. kerület Erzsébetváros Önkormányzata Képviselő-testülete Városüzemeltetési Bizottságának .../2025. (III.18.) határozata „Kerékpártárolók/kerékpártámaszok kialakításának** **támogatása 2025.” című pályázat kiírásáról**

Budapest Főváros VII. kerület Erzsébetváros Önkormányzata Képviselő-testületének Városüzemeltetési Bizottsága úgy dönt, hogy:

1. jóváhagyja a jelen határozat 1. és 2. mellékletét képező, a társasházaknak és lakásszövetkezeteknek szóló „Kerékpártárolók/kerékpártámaszok kialakításának támogatása 2025.” című pályázati kiírást és mellékleteit.
2. felkéri a Jegyzőt, hogy gondoskodjék a pályázati kiírás és mellékletei közzétételéről.
3. felkéri a Jegyzőt, hogy gondoskodjék a pályázat lebonyolításával kapcsolatos valamennyi feladat ellátásáról.

**Felelős:** Kertész Tamás bizottsági elnök

**Határidő:** 1. pont tekintetében: 2025. március 18.;

2. pont tekintetében:2025. március 31.

3. pont tekintetében 2025. szeptember 15. utáni első VÜB ülés

Budapest, 2025. március 12.

**Nagy Andrea Devosa Gábor**

**önkormányzati képviselő önkormányzati képviselő**

A határozati javaslat melléklete:

1. melléklet: Pályázati kiírás
2. melléklet: Pályázati kiírás mellékletei (pályázati adatlap, támogatási szerződés tervezet)